পূর্ত দফতরের অধীন দু’টি রাষ্ট্রায়ত্ত সংস্থা ব্রিটানিয়া ইঞ্জিনিয়ারিং লিমিটেড এবং ওয়েস্টিংহাউস স্যাক্সবি ফার্মার লিমিটেডের অস্তিত্ব বিলোপ করে দিতে উদ্যোগী হল রাজ্য সরকার। রাজ্যের রুগ্ণ এবং বন্ধ রাষ্ট্রায়ত্ত সংস্থাগুলির পুনর্গঠনের বিষয়ে গত ২৯ জুলাই একটি বৈঠক হয়। সেখানে চেয়ারম্যান ছিলেন রাজ্যের মুখ্য সচিব বাসুদেব বন্দ্যোপাধ্যায়। ওই বৈঠকে সিদ্ধান্ত হয়েছে, ব্রিটানিয়া ইঞ্জিনিয়ারিং এবং স্যাক্সবি— লোকসানে চলা এই দুই সংস্থাকে পূর্ত দফতরেরই অধীন অন্য একটি রাষ্ট্রায়ত্ত সংস্থা ম্যাকিনটশ বার্ন লিমিটেড-এর সঙ্গে মিশিয়ে দেওয়া যেতে পারে। সেটা সম্ভব না হলে ওই দুই সংস্থার শেয়ার বিক্রি করা বা সংস্থা দু’টিই গুটিয়ে দেওয়া হবে। বৈঠকের আরও সিদ্ধান্ত— ওই দুই সংস্থার কর্মীদের অন্যত্র পুনর্বহাল করা বা স্বেচ্ছাবসর প্রকল্পের আওতায় আনা হবে। সংস্থা দু’টির জমি বিক্রি বা অন্য কাজে ব্যবহার করা হবে। এই তিনটি সিদ্ধান্ত কার্যকর করার জন্য ৯ মাস থেকে ১ বছরের সময়সীমাও বেঁধে দিয়েছে রাজ্য সরকার। এই সময়ের মধ্যে ওই দুই সংস্থার অস্তিত্ব বিলোপের জন্য আইনগত ব্যবস্থা নেওয়া হবে। ব্রিটানিয়া ইঞ্জিনিয়ারিং এবং স্যাক্সবিকে ম্যাকিনটশ বার্নের মতো অন্য একটি রাষ্ট্রায়ত্ত সংস্থার সঙ্গে আদৌ মিশিয়ে দেওয়া উচিত, নাকি তাদের শেয়ার বিক্রি করে দেওয়া উচিত, নাকি সম্পূর্ণ বন্ধ করে দেওয়াই ঠিক পদক্ষেপ, তা ঠিক করতে এক জন বিশেষজ্ঞকে উপদেষ্টা হিসেবে নিয়োগ করতে পারে পূর্ত দফতর। পাশাপাশি, তারা ওই সংস্থা দু’টির হাতে থাকা জমির খতিয়ান ভূমি এবং ভূমি রাজস্ব দফতরকে জানাবে, যাতে তা বিক্রি বা অন্য কাজে লাগানো যায়। ব্রিটানিয়া ইঞ্জিনিয়ারিং এবং স্যাক্সবির কর্মীদের তালিকা, তাঁদের মধ্যে কারা আগামী এক বছরের মধ্যে অবসর নেবেন, কারা চুক্তিতে নিযুক্ত, সেই চুক্তির শর্তগুলিই বা কী প্রভৃতি তথ্য ওই দুই সংস্থাকে পাঠাতে বলেছে পূর্ত দফতর। ২৯ জুলাইয়ের ওই বৈঠকের সব সিদ্ধান্ত জানিয়ে ম্যাকিনটশ বার্নের ম্যানেজিং ডিরেক্টরকে চিঠি দিয়েছেন রাজ্য সরকারের এক জন যুগ্ম সচিব। বার্নের ম্যানেজিং ডিরেক্টর এস পালের  দাবি, ‘‘আমি এ বিষয়ে এখনও কিছু জানি না।’’ পূর্ত মন্ত্রী অরূপ বিশ্বাসও বলেন, ‘‘আমার বিষয়টা জানা নেই। খোঁজ নিয়ে যা বলার, বলব।’’ তাৎপর্যপূর্ণ হল, সরকারের এই সিদ্ধান্তে খুশি নয় বাম, অ-বাম কোনও শ্রমিক বা কর্মচারী সংগঠনই। সকলেরই বক্তব্য, ব্রিটানিয়া ইঞ্জিনিয়ারিং এবং স্যাক্সবি যন্ত্রাংশ বানায়। সেখানকার কর্মীরা ওই কাজে দক্ষ। ম্যাকিনটশ বার্ন রাস্তা, সড়ক ইত্যাদি নির্মাণ করে। ফলে যন্ত্রাংশ নির্মাণে দক্ষ কর্মীরা ম্যাকিনটশে গিয়ে উপযুক্ত কাজ পাবেন না। তখন তাঁদের অপ্রয়োজনীয় হিসেবে চিহ্নিত করে ছাঁটাই করা হবে। সিটুর রাজ্য সভাপতি শ্যামল চক্রবর্তী বলেন, ‘‘ব্রিটানিয়া ইঞ্জিনিয়ারিং এবং স্যাক্সবির বিষয়ে এই সিদ্ধান্ত নিয়ে আমাদের সংগঠনের রাজ্য স্তরে কোনও আলোচনা এখনও হয়নি। আলোচনার আগে কিছু বলা ঠিক হবে না।’’ তবে সিটু সূত্রের খবর, উত্তর ২৪ পরগনা জেলা সংগঠন এই বিষয়টি জানে এবং তারা কিছু আন্দোলনের কর্মসূচিও নিয়েছে। সংগঠনের রাজ্য স্তরেও বিষয়টি আলোচনায় উঠছে। কিন্তু ইতিমধ্যে পুরীতে সিটুর সম্মেলন শুরু হয়ে যাওয়ায় এখনও আন্দোলন কর্মসূচি রূপায়িত হয়নি। তৃণমূল প্রভাবিত রাজ্য সরকারি কর্মচারী ফেডারেশনের মেন্টর গ্রুপের আহ্বায়ক মনোজ চক্রবর্তী বলেন, ‘‘আমরা চাই, সরকার রুগ্ণ রাষ্ট্রায়ত্ত সংস্থাগুলিকেও বাঁচানোর ব্যবস্থা করুক। কোনও সংস্থা বন্ধ করার পক্ষে আমরা নই।’’